सुरक्षा के मद्देनजर फैसला, कांग्रेस नेताओं ने किया ट्वीट; राज्य सरकार ने किया इनकार
Punjab Amritsar G20 Summit | Cancel Congress APP: पंजाब में बीते दिनों हुई घटनाओं के बाद अब अमृतसर में 15 से 17 मार्च और 19-20 मार्च को होने जा रहे G20 सम्मेलन पर रद्द होने का खतरा मंडराने लगा है।
पंजाब में बीते दिनों हुई घटनाओं के बाद अब अमृतसर में 15 से 17 मार्च और 19-20 मार्च को होने जा रहे G20 सम्मेलन पर रद्द होने का खतरा मंडराने लगा है। विरोधी कांग्रेसी सांसद गुरजीत औजला और विधायक सुखपाल सिंह खेहरा ने ट्वीट करके इसके रद्द होने की आशंका जताई है। वहीं राज्य सरकार इससे अभी इनकार कर रही है।
अमृतसर के कुछ सीनियर अधिकारियों का कहना है कि तकरीबन एक सप्ताह पहले केंद्र से रिव्यू के लिए कहा गया था, लेकिन इसे कैंसल कर दिया गया है। इसके अभी तक कोई आदेश अमृतसर नहीं पहुंचे हैं। वहीं दूसरी तरफ पंजाब के मुख्यमंत्री भगवंत मान और चीफ सेक्रेटरी वीके. जंजुआ ने अमृतसर में रखे गए कार्यक्रम रद्द होना एक अफवाह बताया है और इसके अमृतसर में ही होने की बात कही है।
सूचना है कि रविवार सुबह ही अमृतसर के कुछ होटल मालिकों को फोन आए हैं। जिसमें उन्हें कहा गया कि अमृतसर में होने वाले दोनों इवेंट्स के रद्द हो सकते हैं।
सुरक्षा एजेंसियों ने दिया सुझाव
सूचना है कि केंद्र की सुरक्षा एजेंसियों के कहने के बाद यह फैसला लिया जा रहा है। अजनाला में हुई घटना और तरनतारन के सरहाली पुलिस स्टेशन पर हुए RPG हमले, दो ऐसे बड़े हादसे हैं, जिनके बाद सुरक्षा एजेंसियों ने केंद्र को यह दोनों इवेंट अमृतसर से दिल्ली शिफ्ट करने की सलाह दी है।
अजनाला कांड के बाद लिया गया फैसला
बीते दिनों अमृतसर के अजनाला पुलिस स्टेशन पर हुए हमले के बाद केंद्र ने इस पर फैसला लिया है। उस घटना के तीन दिन के बाद ही केंद्र ने रिव्यू करने के लिए जिला प्रशासन को कहा था। इस रिव्यू की एप्लिकेशन स्टेट के पास पहुंचने के बाद ही मुख्यमंत्री भगवंत मान देश के गृहमंत्री अमित शाह को मिलने के लिए दिल्ली गए थे। जहां उन्हें अतिरिक्त सुरक्षा उपलब्ध करवा दी गई थी, लेकिन इसके बावजूद अंत समय में इस फैसले से राज्य को नुकसान पहुंचा है।
सांसद औजला की केंद्र से अपील
कांग्रेसी सांसद गुरजीत औजला का भी कहना है कि अमृतसर के आयोजित होने वाले G20 सम्मेलन को रद्द कर दिया गया है। उन्होंने कहा कि यह पंजाब को गिराने की साजिश है। वह केंद्र से अपील करते हैं कि पंजाब से इन कार्यक्रमों को रद्द ना किया जाए। इससे बुरे हालात जम्मू-कश्मीर में हैं, लेकिन वहां यह कार्यक्रम सुरक्षित ढंग से पूर्ण हुआ है।
इन्वेस्टमेंट मीट हो जाएगी विफल
अगर G20 सम्मेलन को रद्द कर दिया जाता है तो इससे पंजाब को बहुत बढ़ा नुकसान पहुंचने वाला है। बीते दिनों आयोजित इन्वेस्टमेंट मीट पर भी इसका असर पड़ेगा। दरअसल, जब चंडीगढ़ में इन्वेस्टमेंट मीट चल रही थी, उसी दिन पंजाब के अजनाला में अमृतपाल सिंह और उसके समर्थकों की तरफ से अजनाला घटना को अंजाम दिया गया।
अजनाला घटना से अंजान कंपनियों ने यहां इन्वेस्ट करने का वादा भी कर दिया, लेकिन अब जब G20 जैसे इंटरनेशनल इवेंट को रद्द किया जाएगा तो इसका इन्वेस्टमेंट पर सीधा असर देखने को मिलेगा।